2. ปัจจัยความเสี่ยง

บริษัท แอล เอช ไฟแนนซ์เชียล กรุ๊ป จำกัด (มหาชน)
จัดตั้งขึ้นเพื่อเป็นบริษัทแม่ของกลุ่มธุรกิจทางการเงินและเป็นบริษัทแม่ของธนาคารแลนด์ แอนด์ เฮ้าส์
จำกัด (มหาชน)
ตามแผนการปรับโครงสร้างการถือหุ้นที่ได้รับความเห็นชอบจากธนาคารแห่งประเทศไทย
เนื่องจากบริษัทไม่ได้ทำธุรกิจของตนเอง
ดังนั้นความเสี่ยงของบริษัทจึงมีความสัมพันธ์กับธนาคารโดยตรงและเป็นไปในทิศทางเดียวกันกับธนาคารพาณิชย์อื่นๆในประเทศไทย

ภาพรวมการบริหารความเสี่ยง

บริษัทตระหนักถึงความสำคัญของการบริหารความเสี่ยงและการควบคุมความเสี่ยงอย่างเป็นระบบและมีประสิทธิภาพ
ทั้งนี้บริษัทมีการควบคุมดูแลการบริหารจัดการความเสี่ยงอย่างเป็นระบบ
โดยมีการกำหนดโครงสร้างและนโยบายในการบริหารจัดการความเสี่ยงเป็นลายลักษณ์อักษรอย่างชัดเจน
เพื่อวัตถุประสงค์หลักในการป้องกันความเสี่ยงและการบริหารจัดการความเสี่ยง
รวมถึงการกำหนดแนวปฏิบัติตามกฎเกณฑ์ภายใต้การกำกับของธนาคารแห่งประเทศไทย
และสอดคล้องกับการกำกับตามหลักบรรษัทภิบาลที่ดี
โดยคำนึงถึงการให้บริการทางการเงินแก่ลูกค้าอย่างมีความเป็นธรรม ถูกต้องและโปร่งใส
รวมถึงการคำนึงถึงผลประโยชน์สูงสุดของผู้ถือหุ้นเป็นสำคัญ

นโยบายการบริหารความเสี่ยง

นโยบายการบริหารความเสี่ยงของบริษัท
มีวัตถุประสงค์เพื่อใช้กำกับดูแลการทำธุรกรรมภายในและภายนอกกลุ่มธุรกิจทางการเงิน
ให้มีความเสี่ยงอยู่ในระดับที่ยอมรับได้ มีการควบคุมภายในที่เพียงพอ
โดยการทำธุรกรรมแต่ละประเภทภายในกลุ่มธุรกิจทางการเงิน
จึงมีกระบวนการวิเคราะห์เพื่อบริหารความเสี่ยงที่อาจเกิดขึ้นอย่างเหมาะสม เพียงพอ
บริษัทในกลุ่มธุรกิจทางการเงินจะรายงานผลการปฏิบัติงานอย่างน้อยไตรมาสละ 1 ครั้ง หรือ
เมื่อมีเหตุการณ์ที่ทำให้เกิดผลกระทบต่อความมั่นคงของกลุ่มธุรกิจ
นอกจากนี้มีการกำหนดบทบาทหน้าที่และความรับผิดชอบของคณะกรรมการชุดต่าง ๆ ดังนี้

-   คณะกรรมการบริษัท

คณะกรรมการบริษัท
มีหน้าที่กำหนดนโยบายและแผนกลยุทธ์การดำเนินธุรกิจของกลุ่มธุรกิจทางการเงิน
และกำหนดนโยบายการบริหารความเสี่ยง
ซึ่งรวมถึงการบริหารความต่อเนื่องทางธุรกิจของกลุ่มธุรกิจทางการเงิน
การทำธุรกรรมภายในกลุ่มธุรกิจทางการเงิน
และกำหนดให้มีระบบการควบคุมภายในที่เพียงพอเหมาะสม พร้อมทั้งดูแลให้บริษัทในกลุ่มธุรกิจ
ทางการเงินปฏิบัติตามนโยบายดังกล่าว
รวมถึงการปฏิบัติตามหลักเกณฑ์การกำกับดูแลการทำธุรกรรมภายในกลุ่มธุรกิจทางการเงินที่ธนาคารแห่งประเทศไทยกำหนด

-   คณะกรรมการบริหาร

คณะกรรมการบริหาร มีหน้าที่เสนอนโยบาย วางแผนกลยุทธ์
และทิศทางการดำเนินงานของบริษัทต่อคณะกรรมการบริษัท ตลอดจนพิจารณากลั่นกรองงานต่าง ๆ
ก่อนเสนอคณะกรรมการบริษัท รวมถึงการบริหารจัดการองค์กรและพัฒนาองค์กรให้มีประสิทธิภาพ
ควบคุมการปฏิบัติงานให้เป็นไปตามแผนงานที่วางไว้
ติดตามและประเมินผลการปฏิบัติงานเพื่อให้ผลงานมีประสิทธิภาพยิ่งขึ้น
รวมทั้งวิเคราะห์ผลการปฏิบัติงานเพื่อหาข้อดี ข้อเสีย และแนวทางในการแก้ไข

-   คณะกรรมการตรวจสอบ

คณะกรรมการตรวจสอบ
มีหน้าที่สอบทานให้กลุ่มธุรกิจทางการเงินมีรายงานทางการเงินอย่างครบถ้วนเพียงพอ
และเปิดเผยข้อมูลเป็นไปตามมาตรฐานการบัญชี
และสอดคล้องตามกฎระเบียบของธนาคารแห่งประเทศไทย
รวมถึงสอบทานให้กลุ่มธุรกิจทางการเงินมีระบบการควบคุมภายใน (Internal Control)
และการตรวจสอบภายใน (Internal Audit) ที่เหมาะสม กำกับดูแล
และติดตามการปฏิบัติตามแนวนโยบายของกลุ่มธุรกิจทางการเงิน

-   คณะกรรมการบริหารความเสี่ยง

บริษัทไม่ได้จัดตั้งคณะกรรมการบริหารความเสี่ยง
โดยคณะกรรมการบริหารความเสี่ยงของธนาคารแลนด์ แอนด์ เฮ้าส์ จำกัด (มหาชน)
เป็นผู้ดูแลการบริหารความเสี่ยงของกลุ่มธุรกิจทางการเงิน โดยคณะกรรมการบริหารความเสี่ยง
มีหน้าที่ควบคุม ติดตาม
และดูแลให้บริษัทในกลุ่มธุรกิจทางการเงินดำเนินการตามนโยบายการบริหารความเสี่ยงที่ได้กำหนดไว้
รวมถึงประเมินผลการบริหารความเสี่ยงของกลุ่มธุรกิจทางการเงินและรายงานต่อคณะกรรมการบริษัทอย่างสม่ำเสมอ

ความเสี่ยงของบริษัท แอล เอช ไฟแนนซ์เชียล กรุ๊ป จำกัด (มหาชน)

บริษัทจัดตั้งขึ้นโดยมีวัตถุประสงค์เพื่อถือหุ้นในบริษัทอื่นและไม่ได้ทำธุรกิจของตนเอง
(Non-Operating Holding Company) ดังนั้นความเสี่ยงที่อาจจะเกิดขึ้นกับบริษัท
จึงสามารถแบ่งได้เป็น 2 ส่วน กล่าวคือ ความเสี่ยงจากการประกอบธุรกิจของบริษัท
และความเสี่ยงของ บริษัทย่อยที่บริษัทได้ไปลงทุน ซึ่งได้แก่ ธนาคารแลนด์ แอนด์ เฮ้าส์ จำกัด
(มหาชน)

1. ความเสี่ยงจากการประกอบธุรกิจของบริษัท

เนื่องจากบริษัทมีวัตถุประสงค์ในการจัดตั้งเพื่อลงทุนในกิจการอื่นและไม่ได้ทำธุรกิจของตนเอง
ดังนั้นการตัดสินใจลงทุนในกิจการต่างๆ จึงมีความสำคัญมากต่อผลการดำเนินงานของบริษัท ณ วันที่
31 ธันวาคม 2554 บริษัทมีเงินลงทุนในบริษัทย่อย 1 แห่งคือ ธนาคารแลนด์ แอนด์ เฮ้าส์ จำกัด
(มหาชน)
ดังนั้นผลการดำเนินงานของบริษัทจึงมีความสัมพันธ์โดยตรงกับผลการดำเนินงานของธนาคาร
ซึ่งแม้ว่าธนาคารจะมีผลกำไรจากการดำเนินงานในอดีต แต่บริษัทไม่สามารถรับประกันได้ว่า
ธนาคารจะสามารถสร้างกำไรให้กับบริษัทได้อย่างต่อเนื่องในอนาคต
เนื่องจากผลประกอบการของธนาคารขึ้นอยู่กับปัจจัยต่างๆ อาทิเช่น
ภาวะเศรษฐกิจโดยรวมทั้งในและนอกประเทศ รวมถึงปัจจัยความเสี่ยงอื่นๆ

อย่างไรก็ตาม บริษัทได้ตระหนักถึงความสำคัญของการเลือกบริษัทที่จะลงทุนในอนาคต
โดยจะเน้นการลงทุนในธุรกิจที่ช่วยเสริมศักยภาพในการแข่งขันให้กับกลุ่มธุรกิจทางการเงิน
การพิจารณาจากแนวโน้มการเติบโตของอุตสาหกรรม
การแข่งขันและศักยภาพในการทำกำไรระยะยาวเพื่อผลประโยชน์สูงสุดของผู้ถือหุ้น
รวมถึงการควบคุมความเสี่ยงแบบระมัดระวัง

2. ความเสี่ยงด้านการถือหุ้นของผู้ลงทุนในหลักทรัพย์ของบริษัท

จากการที่บริษัทเป็นบริษัทในกลุ่มธุรกิจทางการเงิน
บริษัทจึงจะต้องปฏิบัติตามพระราชบัญญัติธุรกิจสถาบันการเงิน พ.ศ. 2551
โดยผู้ถือหลักทรัพย์ของบริษัทจะต้องปฏิบัติตาม ดังนี้

-   พระราชบัญญัติธุรกิจสถาบันการเงิน พ.ศ. 2551 มาตรา 17 ได้ระบุว่า ผู้ที่ถือหุ้น
    หรือมีไว้ซึ่งหุ้นของสถาบันการเงินไม่ว่าโดยทางตรงหรือทางอ้อม ตั้งแต่ร้อยละห้า
    ขึ้นไปของจำนวนหุ้นที่จำหน่ายได้แล้วทั้งหมด ต้องรายงานการถือหุ้นดังกล่าวต่อ
    ธนาคารแห่งประเทศไทย

-   พระราชบัญญัติธุรกิจสถาบันการเงิน พ.ศ. 2551 มาตรา 18 ได้ระบุว่า ห้ามมิให้
    บุคคลใดถือหุ้นหรือมีไว้ซึ่งหุ้นของสถาบันการเงินแห่งใดแห่งหนึ่งเกินร้อยละสิบ
    ของจำนวนหุ้นที่จำหน่ายได้แล้วทั้งหมด เว้นแต่ได้รับอนุญาตจากธนาคารแห่ง ประเทศไทย
    หรือเป็นไปตามหลักเกณฑ์ที่ธนาคารแห่งประเทศไทยประกาศ กำหนด

-   พระราชบัญญัติธุรกิจสถาบันการเงิน พ.ศ. 2551 มาตรา 19 ได้ระบุว่า บุคคลที่
    ถือหุ้นหรือมีไว้ซึ่งหุ้นเกินเกณฑ์ในมาตรา 18 ต้องนำหุ้นในส่วนที่เกินออกมา
    จำหน่ายแก่บุคคลอื่นภายในเก้าสิบวันนับแต่วันที่ได้รับหุ้นนั้นมา เว้นแต่จะได้รับ
    การผ่อนผันจากธนาคารแห่งประเทศไทยซึ่งจะผ่อนผันได้อีกไม่เกินเก้าสิบวัน
    หากผู้ถือหุ้นไม่จำหน่ายหุ้นในส่วนที่เกินภายในเวลาที่กำหนดธนาคาร
    แห่งประเทศไทยอาจร้องขอต่อศาลให้มีคำสั่งให้ขายหุ้นในส่วนที่เกินดังกล่าวได้
    และถ้าศาลเห็นว่าการถือหุ้นหรือมีไว้ซึ่งหุ้นนั้นเป็นการฝ่าฝืนมาตรา 18 ให้ศาลมี
    อำนาจสั่งให้ขายทอดตลาดหรือขายโดยวิธีอื่นก็ได้

ความเสี่ยงของธนาคารแลนด์ แอนด์ เฮ้าส์ จำกัด (มหาชน) (บริษัทย่อย)

การดำเนินธุรกิจธนาคารพาณิชย์มีความเกี่ยวข้องโดยตรงต่อตลาดการเงินและสภาวะเศรษฐกิจทั้งในประเทศและต่างประเทศซึ่งมีการเปลี่ยนแปลงอย่างรวดเร็ว
นอกจากนี้
สภาพแวดล้อมในการดำเนินธุรกิจไม่ว่าจะเป็นในเรื่องของการเปลี่ยนแปลงกฎระเบียบของทางการ
การปรับตัวของคู่แข่ง ล้วนเป็นปัจจัยที่ส่งผลกระทบต่อการดำเนินธุรกิจธนาคารพาณิชย์เช่นกัน

การบริหารความเสี่ยงที่สอดคล้องกับแนวทางของธนาคารแห่งประเทศไทยสามารถแบ่งออกเป็น 5
ด้านหลัก ๆ คือ ความเสี่ยงด้านกลยุทธ์ (Strategic Risk) ความเสี่ยงด้านเครดิต (Credit
Risk) ความเสี่ยงด้านตลาด (Market Risk) ความเสี่ยงด้านสภาพคล่อง (Liquidity Risk)
และความเสี่ยงด้านปฏิบัติการ (Operational Risk)
โดยธนาคารมีนโยบายและกระบวนการปฏิบัติในการบริหารความเสี่ยง ดังนี้

1. ความเสี่ยงด้านกลยุทธ์ (Strategic Risk)

ความเสี่ยงด้านกลยุทธ์ หมายถึง ความเสี่ยงอันเกิดจากการกำหนดแผนกลยุทธ์ไม่เหมาะสม
และการไม่สามารถปฏิบัติตามแผนกลยุทธ์ที่กำหนดไว้ รวมไปถึงความไม่สอดคล้องระหว่างกลยุทธ์
นโยบาย เป้าหมาย โครงสร้างองค์กร การแข่งขัน
และทรัพยากรขององค์กรอันเป็นผลมาจากทั้งปัจจัยภายในและสภาพแวดล้อมภายนอกธนาคาร
ซึ่งอาจส่งผลกระทบต่อศักยภาพในการแข่งขัน รายได้ และเงินกองทุนของธนาคาร

1.1 ความเสี่ยงจากความไม่แน่นอนของภาวะเศรษฐกิจและการแข่งขัน

เนื่องด้วยความไม่แน่นอนของภาวะเศรษฐกิจโดยรวมอาจมีผลกระทบต่อการเติบโตและคุณภาพของสินเชื่อ
ธนาคารจึงได้จัดทำแผนธุรกิจ งบประมาณประจำปี การทำประมาณการเงินกองทุน
โดยผู้บริหารแต่ละหน่วยงานมีส่วนร่วมในการจัดทำแผนงานและประมาณการต่าง ๆ
เพื่อให้สอดคล้องกับแผนกลยุทธ์และการควบคุมความเสี่ยงด้านกลยุทธ์ในการดำเนินธุรกิจของธนาคารได้อย่างเหมาะสมและเปิดโอกาสให้ผู้บริหารของหน่วยงานต่าง
ๆ แสดงความคิดเห็นและนำเสนอแผนต่อคณะกรรมการธนาคารเพื่อพิจารณาอนุมัติ ทั้งนี้
ธนาคารจะมีการทบทวนแผนกลยุทธ์
แผนธุรกิจและงบประมาณเพื่อให้สอดคล้องกับภาวะเศรษฐกิจที่เปลี่ยนแปลงไป
โดยคณะกรรมการบริหารจะเป็นผู้ติดตามผลการดำเนินงานของหน่วยงานต่าง ๆ
เปรียบเทียบกับแผนงานประจำปีที่กำหนดเป้าหมายไว้อย่างสม่ำเสมอ
เพื่อประเมินความสำเร็จของแผนกลยุทธ์ที่ได้วางไว้

1.2 ความเสี่ยงจากความไม่เพียงพอของเงินกองทุน

ณ วันที่ 31 ธันวาคม 2554 ธนาคารมีเงินกองทุนตามกฎหมายทั้งสิ้นจำนวน 12,310.29 ล้านบาท
โดยแบ่งเป็นเงินกองทุนชั้นที่ 1 จำนวน 12,111.53 ล้านบาท
หรือคิดเป็นสัดส่วนต่อเงินกองทุนทั้งหมดร้อยละ 98.39 และมีเงินกองทุนชั้นที่ 2 จำนวน 198.76
ล้านบาท หรือคิดเป็นสัดส่วนต่อเงินกองทุนทั้งหมดร้อยละ 1.61
ซึ่งเป็นระดับที่เพียงพอต่อการดำเนินธุรกิจและสามารถรองรับการเติบโตภายใต้สภาวะปกติและภาวะวิกฤตได้
สำหรับการวัดระดับความเพียงพอของเงินกองทุนของธนาคารโดยใช้อัตราส่วนเงินกองทุนต่อสินทรัพย์เสี่ยง
(Capital Adequacy Ratio)
ซึ่งเป็นอัตราส่วนที่แสดงความสัมพันธ์ระหว่างสินทรัพย์เสี่ยงกับระดับเงินกองทุนคำนวณจากสินทรัพย์เสี่ยงทั้งหมดต่อเงินกองทุนทั้งสิ้น
ณ วันที่ 31 ธันวาคม 2554 ธนาคารมีอัตราส่วนเงินกองทุนทั้งหมดต่อสินทรัพย์เสี่ยงอยู่ที่ร้อยละ
24.81 ซึ่งสูงกว่าอัตราเงินกองทุนขั้นต่ำร้อยละ 8.50 ที่กำหนดโดยธนาคารแห่งประเทศไทย

2. ความเสี่ยงด้านเครดิต (Credit Risk)

ความเสี่ยงด้านเครดิต หมายถึง
ความเสี่ยงที่เกิดขึ้นจากการที่คู่สัญญาไม่สามารถปฏิบัติตามภาระที่ตกลงไว้
รวมถึงโอกาสที่คู่ค้าจะถูกปรับลดอันดับความเสี่ยงด้านเครดิตและความเสี่ยงอันเกิดจากการที่คุณภาพของสินเชื่อ
หรือเงินลงทุนเสื่อมลง และไม่สามารถปรับราคาเพื่อชดเชยความเสี่ยงที่เพิ่มได้
ซึ่งอาจส่งผลกระทบต่อรายได้และเงินกองทุนของธนาคาร ทั้งนี้ความเสี่ยง
ด้านเครดิตเป็นความเสี่ยงที่เกี่ยวข้องกับเงินให้สินเชื่อที่เป็นธุรกรรมหลักของธนาคาร ทั้งในด้าน
เงินให้สินเชื่อที่เป็นสินทรัพย์ธนาคารและส่วนที่เป็นภาระผูกพัน เช่น การให้กู้ยืม
และธุรกรรมที่เกิดจากการที่คู่สัญญามีภาระที่ต้องส่งมอบสินทรัพย์หรือชำระหนี้แก่ธนาคาร
รวมทั้งธุรกรรมที่เกี่ยวกับเงินลงทุน รวมถึงโอกาสที่คู่ค้าจะถูกปรับลดอันดับความเสี่ยงด้านเครดิต
และความเสียหายจากการตีราคามูลค่าตลาดของตราสารที่มีมูลค่าลดลง

เครื่องมือบริหารความเสี่ยงด้านเครดิต

ธนาคารได้พัฒนาเครื่องมือที่ใช้ในการกลั่นกรองและแยกแยะระดับความเสี่ยงของลูกหนี้
ทั้งในกรณีที่ผู้กู้เป็นบุคคลธรรมดาหรือนิติบุคคล เพื่อช่วยให้การอนุมัติสินเชื่อเป็นไปอย่างมีประสิทธิภาพ
ดังนี้

-   Credit Scoring Model เป็นเครื่องมือแยกแยะ
    และจัดระดับความเสี่ยงของผู้กู้ที่เป็นบุคคลธรรมดา
    ซึ่งตัวแบบที่ธนาคารใช้ประกอบการพิจารณาสินเชื่อในปัจจุบัน
    ได้รับการพัฒนาด้วยข้อมูลพื้นฐานทางสถิติของลูกค้าของธนาคาร
    ประกอบกับใช้ดุลยพินิจของผู้เชี่ยวชาญ (Expert Base)

-   Credit Rating Model เป็นเครื่องมือที่ช่วยกลั่นกรอง และแยกแยะระดับ
    ความเสี่ยงของผู้กู้ที่เป็นนิติบุคคล

ธนาคารได้ตระหนักถึงระดับความแม่นยำและประสิทธิภาพของเครื่องมือดังกล่าวที่ธนาคารนำมาใช้ประกอบการพิจารณาอนุมัติสินเชื่อ
โดยธนาคารมีการติดตามผลของการใช้ตัวแบบและวิเคราะห์ประสิทธิภาพการใช้งานอย่างสม่ำเสมอ
รวมถึงการพัฒนาปรับปรุงเครื่องมือวัด
ความเสี่ยงด้านเครดิตให้สามารถสนับสนุนการดำเนินธุรกิจของธนาคารได้อย่างต่อเนื่อง

กระบวนการบริหารจัดการความเสี่ยงด้านเครดิต

ธนาคารมีกระบวนการบริหารจัดการความเสี่ยงให้มีการตรวจสอบและถ่วงดุลอำนาจซึ่งกันและกัน
โดยมีการแบ่งแยกหน้าที่อย่างชัดเจนระหว่างเจ้าหน้าที่การตลาด
เจ้าหน้าที่พิจารณาความเสี่ยงสินเชื่อ เจ้าหน้าที่ประเมินมูลค่าหลักประกัน
เจ้าหน้าที่บริหารความเสี่ยง และเจ้าหน้าที่สอบทานสินเชื่อ นอกจากนี้
ในกระบวนการพิจารณาอนุมัติสินเชื่อ ธนาคารมีหน่วยงานที่มีความเป็นอิสระ ได้แก่
สำนักพิจารณาความเสี่ยงสินเชื่อธุรกิจ และสำนักพิจารณาความเสี่ยงสินเชื่อ รายย่อย
ซึ่งมีหน้าที่รับผิดชอบดูแล
และให้ความเห็นเกี่ยวกับประเด็นความเสี่ยงที่เกิดขึ้นจากการให้สินเชื่อสำหรับลูกค้าแต่ละราย
เพื่อให้เป็นที่มั่นใจได้ว่าสินเชื่อที่ธนาคารจะอนุมัติได้รับการพิจารณากลั่นกรองด้วยความระมัดระวัง

การบริหารพอร์ตสินเชื่อ

ธนาคารให้ความสำคัญในคุณภาพของลูกหนี้ตามประเภทธุรกิจและสัดส่วนการ
กระจุกตัวของสินเชื่อตามประเภทธุรกิจต่าง ๆ ที่อยู่ในพอร์ตสินเชื่อ ดังนั้น
ธนาคารมีการติดตามการเปลี่ยนแปลงของพอร์ตสินเชื่อในมิติต่างๆ อาทิ
คุณภาพของพอร์ตสินเชื่อแยกตามประเภทสินเชื่อและประเภทธุรกิจ สัดส่วนยอดหนี้ลูกหนี้รายใหญ่ 20
รายแรกต่อเงินกองทุนทั้งหมดของธนาคาร
เพื่อให้ทราบถึงคุณภาพของพอร์ตสินเชื่อและแนวโน้มความเสี่ยงที่อาจเกิดขึ้น ทั้งนี้
เพื่อให้สามารถระบุ ติดตามและควบคุมความเสี่ยงที่อาจเกิดขึ้นได้อย่างทันสถานการณ์

1.  ความเสี่ยงจากการด้อยคุณภาพของสินเชื่อ

ธนาคารได้กำหนดกระบวนการในการควบคุมสินเชื่อที่ไม่ก่อให้เกิดรายได้
โดยเน้นการเพิ่มประสิทธิภาพในการบริหารสินเชื่อ
ตั้งแต่กระบวนการพิจารณาอนุมัติสินเชื่อที่มีการปรับปรุงให้มีความเข้มงวดมากยิ่งขึ้น เช่น
การกำหนดหลักเกณฑ์การพิจารณาสินเชื่อรายย่อย
เพื่อใช้เป็นมาตรฐานในการพิจารณาสินเชื่อและหลีกเลี่ยงการใช้ดุลยพินิจของผู้ปฏิบัติงาน
การกำหนดเงินดาวน์ขั้นต่ำสำหรับลูกค้าที่มีความเสี่ยงสูง
การกำหนดมาตรฐานขั้นต่ำเกี่ยวกับคุณสมบัติของผู้กู้ในแต่ละด้านให้เข้มงวดมากขึ้น
เพื่อช่วยลดความเสี่ยงจากกระบวนการอนุมัติสินเชื่อ

3. ความเสี่ยงด้านตลาด (Market Risk)

ความเสี่ยงด้านตลาด หมายถึง ความเสี่ยงที่เกิดจากการเคลื่อนไหวของอัตราดอกเบี้ย
อัตราแลกเปลี่ยนเงินตราต่างประเทศ
ราคาตราสารในตลาดเงินตลาดทุนที่มีผลกระทบต่อรายได้ของธนาคารและปริมาณเงินกองทุนของธนาคาร
โดยแบ่งออกเป็น 3 ประเภท ได้แก่ ความเสี่ยงจากการเปลี่ยนแปลงของราคา
ความเสี่ยงด้านอัตราดอกเบี้ย และความเสี่ยงด้านอัตราแลกเปลี่ยน
โดยธนาคารมีนโยบายในการควบคุมและจัดการความเสี่ยงทุกประเภทให้อยู่ในระดับที่เหมาะสมและเป็นไปตามนโยบายการบริหารความเสี่ยงของธนาคาร

1.  ความเสี่ยงจากการเปลี่ยนแปลงของราคา (Price Risk)

ความเสี่ยงจากการเปลี่ยนแปลงราคาเป็นความเสี่ยงที่อาจได้รับความเสียหาย อัน
สืบเนื่องมาจากการเปลี่ยนแปลงอัตราดอกเบี้ยและราคาของหลักทรัพย์ ซึ่งปัจจุบันธนาคารมี
ความเสี่ยงจากราคาอยู่ในระดับต่ำ เนื่องจากธนาคารยังไม่มีนโยบายลงทุนในหลักทรัพย์ที่มี
ความเสี่ยงสูง เช่น ตราสารอนุพันธ์

การลงทุนส่วนใหญ่ของธนาคารเป็นการลงทุนที่มีวัตถุประสงค์ดำรงเป็นสินทรัพย์สภาพคล่องตามที่ธนาคารแห่งประเทศไทยกำหนด
และเพื่อดำรงสภาพคล่องระหว่างวัน ธนาคารจึงเลือกลงทุนในหลักทรัพย์ที่มีความเสี่ยงต่ำ
โดยส่วนใหญ่เป็นการลงทุนในหลักทรัพย์ภาครัฐบาลและรัฐวิสาหกิจ

ณ วันที่ 31 ธันวาคม 2554 มูลค่าเงินลงทุนสุทธิมีมูลค่ายุติธรรมจำนวน 20,232.50 ล้านบาท
แบ่งเป็น
เงินลงทุนในหลักทรัพย์รัฐบาลและรัฐวิสาหกิจทั้งที่เป็นเงินลงทุนชั่วคราวและเงินลงทุนระยะยาวซึ่งมีมูลค่ายุติธรรมจำนวน
17,549.02 ล้านบาท
ขณะที่เงินลงทุนในตราสารหนี้ภาคเอกชนเป็นเงินลงทุนระยะยาวมีมูลค่ายุติธรรม 2,678.68
ล้านบาท
และตราสารทุนทั้งที่อยู่ในความต้องการของตลาดในประเทศและที่ไม่อยู่ในความต้องการของตลาดในประเทศจำนวน
4.80 ล้านบาท

ในส่วนของแนวทางการบริหารจัดการความเสี่ยงด้านราคา
เพื่อให้สอดคล้องกับประกาศธนาคารแห่งประเทศไทย ธนาคารมีการใช้แบบจำลองของ
Value-at-Risk (VaR Model) เพื่อวัดผลขาดทุนสูงสุด ณ ระดับความเชื่อมั่นหนึ่ง ๆ
หากถือครองหลักทรัพย์ในช่วงระยะเวลาที่กำหนด
โดยธนาคารได้ใช้ค่าความเสี่ยงที่คำนวณได้เป็นแนวทางในการกำหนดระดับความเสี่ยงที่ยอมรับได้
นอกจากนี้ธนาคารมีการจำลองเหตุการณ์อื่น ๆ
ที่อาจส่งผลกระทบต่อการลดลงของราคาหลักทรัพย์ในตลาดอย่างรุนแรงเฉียบพลัน
หรือการทดสอบภาวะวิกฤต (Stress Test)
เพื่อให้ธนาคารสามารถประเมินความเสียหายจากความเสี่ยงในกรณีที่อยู่ภายใต้เหตุการณ์ที่เลวร้ายที่สุดที่อาจจะเกิดขึ้นและมีผลกระทบต่อรายได้และเงินกองทุนของธนาคาร

2.  ความเสี่ยงจากอัตราดอกเบี้ย (Interest Rate Risk)

ความเสี่ยงด้านอัตราดอกเบี้ย หมายถึง
ความเสี่ยงที่เกิดจากการเปลี่ยนแปลงของอัตราดอกเบี้ยในตลาด
ซึ่งอาจจะทำให้เกิดการเปลี่ยนแปลงต่อมูลค่าตราสารทางการเงิน ความ
ผันผวนต่อรายได้หรือมูลค่าของส่วนของผู้ถือหุ้นซึ่งอาจเกิดจากฐานะทั้งในและนอกงบดุล
ทั้งนี้ความเสี่ยงด้านอัตราดอกเบี้ยเป็นผลมาจากการจัดโครงสร้างและลักษณะของรายการในสินทรัพย์
หนี้สินและส่วนของผู้ถือหุ้นที่อ้างอิงอัตราดอกเบี้ยของธนาคารและความไม่สอดคล้องระหว่างระยะเวลาคงเหลือในการกำหนดอัตราดอกเบี้ยใหม่ของรายการทางด้านสินทรัพย์และหนี้สิน
และรายการนอกงบดุล
คณะกรรมการบริหารสินทรัพย์และหนี้สินจะทำหน้าที่ควบคุมดูแลการบริหารความเสี่ยงจากอัตราดอกเบี้ยที่เกิดจากความแตกต่างของโครงสร้างอัตราดอกเบี้ยดังกล่าว
โดยจะทำการกำหนดโครงสร้างอัตราดอกเบี้ยที่เหมาะสมในแต่ละช่วงเวลา
และควบคุมดูแลให้โครงสร้างอัตราดอกเบี้ยเป็นไปตามที่กำหนดไว้
รวมทั้งควบคุมสัดส่วนของสินทรัพย์และหนี้สินที่มีดอกเบี้ยในระยะเวลาครบกำหนดต่าง ๆ
ให้อยู่ในระดับที่ยอมรับได้

อย่างไรก็ดี ธนาคารได้ติดตามภาวะตลาด ภาวะดอกเบี้ย
รวมทั้งจัดทำรายงานการวิเคราะห์ระยะเวลาการเปลี่ยนแปลงอัตราดอกเบี้ยของสินทรัพย์และหนี้สิน
ซึ่งรวมถึงมีการจำลองรายได้ดอกเบี้ยสุทธิ
เพื่อดูผลกระทบต่อรายได้ของธนาคารให้อยู่ภายใต้เพดานความเสี่ยงที่กำหนดตามนโยบายการบริหารความเสี่ยงด้านตลาดและอัตราดอกเบี้ย

3.  ความเสี่ยงจากอัตราแลกเปลี่ยน (Exchange Rate Risk)

ปัจจุบันธนาคารไม่มีการทำธุรกรรมและให้บริการเกี่ยวกับปัจจัยชำระ เงินต่างประเทศ ดังนั้น
ธนาคารจึงไม่มีความเสี่ยงจากอัตราแลกเปลี่ยน

4. ความเสี่ยงด้านสภาพคล่อง (Liquidity Risk)

ความเสี่ยงด้านสภาพคล่อง หมายถึง ความเสี่ยงที่ธนาคารไม่สามารถปฏิบัติตาม
ภาระผูกพันในการชำระเงินเมื่อครบกำหนด
เนื่องจากไม่สามารถเปลี่ยนสินทรัพย์เป็นเงินสดหรือไม่สามารถจัดหาเงินได้อย่างเพียงพอตามความต้องการภายในระยะเวลาที่กำหนดและมีต้นทุนที่เหมาะสม
ซึ่งอาจทำให้เกิดความเสียหายต่อธนาคารได้
ปัจจัยที่ก่อให้เกิดความเสี่ยงด้านสภาพคล่องมีทั้งภายในและภายนอก
โดยปัจจัยภายในจะขึ้นอยู่กับโครงสร้างของสินทรัพย์และหนี้สิน
และการสำรองสินทรัพย์สภาพคล่องเพื่อนำมาใช้รองรับความต้องการ
ส่วนปัจจัยภายนอกขึ้นอยู่กับสภาพคล่องของตลาดและความเชื่อมั่นของผู้ฝากเงินเป็นหลัก
ธนาคารมีเครื่องมือสำหรับวัด ติดตามความเสี่ยงด้านสภาพคล่อง
และได้กำหนดระดับการแจ้งเตือนที่เหมาะสมไว้ในนโยบายการบริหารความเสี่ยงของธนาคาร

ธนาคารมีการวางแผนและบริหารความเสี่ยงด้านสภาพคล่องอย่างมีประสิทธิภาพให้อยู่ในระดับที่เหมาะสมและเพียงพอต่อการชำระภาระผูกพันในปัจจุบันและในอนาคตได้
ประกอบกับธนาคารได้มีการออกผลิตภัณฑ์ใหม่เพื่อระดมทุนทั้งระยะสั้นและระยะยาวให้สอดคล้องกับสภาวะตลาด

ณ วันที่ 31 ธันวาคม 2554 ธนาคารมีสินทรัพย์สภาพคล่องจำนวน 26,025.41 ล้านบาท
ประกอบด้วย เงินสดจำนวน 822.51 ล้านบาท รายการระหว่างธนาคารและตลาดเงินสุทธิจำนวน
5,342.76 ล้านบาท และเงินลงทุนสุทธิจำนวน 19,860.14
ล้านบาท ทำให้ธนาคารดำรงสินทรัพย์สภาพคล่อง ณ วันที่ 31 ธันวาคม 2554 อยู่ที่ร้อยละ 116.94
ของเงินรับฝากรวม

5. ความเสี่ยงด้านปฏิบัติการ (Operational Risk)

ความเสี่ยงด้านปฏิบัติการ หมายถึง ความเสี่ยงอันเกิดจากความผิดพลาด
หรือความไม่เพียงพอของกระบวนการทำงาน บุคลากร ระบบงาน หรือระบบเทคโนโลยีสารสนเทศ
หรือปัจจัยภายนอก
อันเป็นผลให้เกิดความเสียหายทั้งทางตรงและทางอ้อมต่อการดำเนินงานและภาพลักษณ์ของธนาคาร
รวมไปถึงกระทบต่อความมั่นคงทางการเงินอีกด้วย ดังนั้น
ธนาคารจึงได้ปรับปรุงกระบวนการทำงานและระบบควบคุมภายในให้มีประสิทธิภาพ
โดยใช้ความผิดพลาดที่ผ่านมาเป็นข้อมูลในการปรับปรุง เพื่อกำหนดนโยบาย แผนการดำเนินงาน
กระบวนการทำงาน และการควบคุมภายในให้มีประสิทธิภาพมากยิ่งขึ้น
ที่สำคัญเพื่อให้ธนาคารสามารถบริการลูกค้าได้อย่างต่อเนื่อง
ธนาคารได้มีการจัดทำแผนรองรับการดำเนินธุรกิจอย่างต่อเนื่อง
ซึ่งทุกหน่วยงานของธนาคารได้มีส่วนร่วมในการดำเนินการจัดทำแผนนี้ และ
ธนาคารได้มีการซักซ้อมการฟื้นฟูระบบคอมพิวเตอร์หลัก (Core Banking)
ของธนาคารเป็นประจำทุกปี

ธนาคารมีการกำหนดกรอบนโยบายการบริหารความเสี่ยงด้านปฏิบัติการอย่างชัดเจน
รวมทั้งมีระบบควบคุมภายใน และมีการจัดทำคู่มือปฏิบัติงาน
เพื่อให้พนักงานมีความเข้าใจในขั้นตอนการทำงาน
และสามารถปฏิบัติงานได้อย่างมีประสิทธิภาพโดยกำหนดให้มีกระบวนการวิเคราะห์เชิงธุรกิจ
การประเมินความเสี่ยง และการติดตามความเสี่ยง เป็นต้น นอกจากนี้
ธนาคารได้มีการพัฒนากระบวนการตลอดจนเครื่องมือต่าง ๆ
ที่ใช้ในการบริหารความเสี่ยงด้านปฏิบัติการ ซึ่งธนาคารได้มีการจัดเก็บข้อมูลความเสียหาย
ทั้งที่เป็นความเสียหายที่ไม่เป็นตัวเงิน และความเสียหายที่เป็นตัวเงิน
ทั้งที่เสียหายแล้วหรือสามารถป้องกันได้
ซึ่งข้อมูลเหล่านี้ธนาคารได้นำไปใช้ในการปรับปรุงและป้องกันความเสี่ยงไม่ให้เกิดขึ้นอีก

นอกจากนี้ ธนาคารมีมาตรการ แผนงาน และเครื่องมือในการบริหารความเสี่ยง ด้านปฏิบัติการอื่น
ๆ เช่น แผนดำเนินงานธุรกิจอย่างต่อเนื่อง (Business Continuity Plan)
เพื่อรองรับสถานการณ์ฉุกเฉิน อาทิเช่น วินาศภัย และภัยพิบัติต่าง ๆ ที่อาจเกิดขึ้น
จนอาจทำให้การดำเนินงานของธนาคารต้องหยุดชะงัก ธนาคารได้ทำการทดสอบ ประเมิน
และปรับปรุงแผนดังกล่าวทุก ปี
เพื่อให้สามารถดำเนินธุรกรรมหลักของธนาคารได้ในภาวะฉุกเฉินอย่างมีประสิทธิภาพ นอกจากนี้
ธนาคารได้กำหนดให้ทุกหน่วยงานประเมินความเสี่ยงด้านปฏิบัติการด้วยตนเอง ( Risk and
Control Self Assessment: RCSA)
เพื่อระบุจุดที่มีความเสี่ยงในกระบวนการปฏิบัติงานในหน่วยงานของตน
รวมทั้งประเมินว่ามาตรการควบคุมภายในที่มีอยู่นั้นเพียงพอและเหมาะสมเพียงใดในการควบคุมความเสี่ยงนั้น
ๆ รวมถึงการนำข้อมูลดังกล่าวไปประมวลผล และจัดทำดัชนีชี้วัดความเสี่ยง (Key Risk
Indicators) เพื่อใช้ในการติดตามความเสี่ยงที่เกิดขึ้น

ธนาคารได้มีการพัฒนาบุคลากรอยู่เสมอเพื่อเพิ่มประสิทธิภาพการทำงานของพนักงาน
โดยจัดส่งพนักงานเข้ารับการอบรมสัมมนาจากผู้จัดสัมมนาภายนอก
และมีการจัดอบรมสัมมนาภายในให้แก่พนักงาน
โดยเชิญวิทยากรที่มีความชำนาญจากหน่วยงานภายในของธนาคาร รวมทั้งวิทยากรผู้มีความรู้
ความเชี่ยวชาญจากภายนอกมาให้ความรู้เพิ่มเติมเพื่อเพิ่มพูนทักษะในการปฏิบัติงานของพนักงาน

1.  ผลกระทบจากพระราชบัญญัติสถาบันคุ้มครองเงินฝาก

เนื่องด้วยพระราชบัญญัติสถาบันคุ้มครองเงินฝาก ซึ่งมีผลบังคับใช้ในเดือน สิงหาคม 2551
และทยอยลดการค้ำประกันเงินฝากลงเหลือเพียง 1 ล้านบาทต่อรายต่อสถาบันการเงิน ภายในปี
2555

พระราชบัญญัติสถาบันคุ้มครองเงินฝาก และพระราชกฤษฎีกา ได้กำหนดจำนวน
เงินฝากที่ได้รับความคุ้มครองต่อรายต่อสถาบันการเงินที่ชัดเจน
ซึ่งอาจจะก่อให้เกิดการเปลี่ยนแปลงในสภาพแวดล้อมทางธุรกิจของสถาบันการเงิน กล่าวคือ
ธนาคารจะไม่ได้เป็นสถานที่รับฝากเงินที่รัฐบาลให้ความคุ้มครองเต็มจำนวนในทัศนะของผู้ฝากอีกต่อไป
ซึ่งปัจจุบันผู้ฝากได้รับความคุ้มครองแบบเต็มจำนวนทั้งเงินต้นและดอกเบี้ยจากสถาบันคุ้มครองเงินฝาก
และอาจส่งผลให้มีการโยกย้ายเงินฝากจากธนาคารหนึ่งไปสู่อีกธนาคารหนึ่ง
อีกทั้งยังอาจมีการโยกย้ายเงินฝากจากระบบธนาคารพาณิชย์ไปยังช่องทางการลงทุนอื่นๆ
ส่งผลให้มีการแข่งขันในด้านผลิตภัณฑ์เงินฝากที่สูงขึ้น

อย่างไรก็ดี เพื่อเตรียมพร้อมรับมือกับการเปลี่ยนแปลงดังกล่าว
ธนาคารได้พัฒนาผลิตภัณฑ์เงินฝากและเครื่องมือทางการเงินให้มีความหลากหลายมากขึ้นเพื่อเพิ่มทางเลือกให้แก่ลูกค้า
และตอบโจทย์พฤติกรรมหรือความต้องการในการออมเงินของลูกค้าที่อาจแตกต่างและซับซ้อนขึ้นกว่าเดิม
รวมทั้งการจัดตั้งบริษัทหลักทรัพย์จัดการกองทุน แลนด์ แอนด์ เฮ้าส์ จำกัด ทั้งนี้
เพื่อรักษาฐานลูกค้าเดิม และเพื่อให้มีศักยภาพในการสร้าง หรือขยายฐานลูกค้าใหม่ต่อไปในอนาคต
รวมถึงการเพิ่มช่องทางการให้บริการลูกค้าโดยการขยายสาขาของธนาคารอย่างต่อเนื่อง
ควบคู่ไปกับการดำเนินงานของธนาคารที่มีประสิทธิภาพ